Tiedekunta sijaitsee Islands Bryggen metroaseman läheisyydessä, taustalla näkyy tiedekunnan rakennus
**Oikeustieteellinen tiedekunta** (tansk. *Det juridiske fakultet*, lat. *Facultatis Iuridicæ*) on yksi Kööpenhaminan yliopiston kuudesta tiedekunnasta. Tiedekunta on Tanskan ainoa ja Pohjoismaiden suurin sekä toiseksi vanhin oikeustieteellinen tiedekunta. Tiedekunnassa opiskelee noin 4500 tutkinto-opiskelijaa. Tiedekunnan opetuksen- ja hallinnon tilat sijaitsevat eteläkampuksella Amagerin saarella. Tiedekunnassa voi suorittaa oikeustieteellisiä perustutkintoja, jatko-opintoja sekä jatkokouluttautua ammatillisesti.

Tiedekunta
----------

Tiedekunta perustettiin vuonna 1479 muun neljän alkuperäisen tiedekunnan joukossa Kööpenhaminan yliopistossa. Tiedekunnan perustamisasiakirja on edelleen säilynyt Tanskan kuninkaallisen kirjaston arkistossa. Kööpenhaminan yliopisto on Skandinavian suurin yliopisto ja ainoa skandinaavinen yliopisto, joka on maailman 30 parhaan yliopiston joukossa. Tiedekunnan dekaanina toimii professori Jacob Graff Nielsen.

Tiedekunnan yksi päätavoitteista on tiivistää yhteyksiä erityisesti muihin oikeustieteellisiin tiedekuntiin ulkomailla. Tiedekunnassa edistetään erityisesti tutkimusta ja opiskelua ulkomailla, kansainvälisiä opiskelijavaihtoja, tiedekuntavaihtoja sekä toteutetaan vierailevien tutkijoiden kehittämisohjelmia.

Tiedekunnassa toimii opiskelijoille suunnattu oikeudellinen kirjasto, joka tunnetaan nimellä Jur.Lab.

Historia
--------

Tiedekunnan tilat sijaitsivat ennen vuotta 2017 keskustakampuksella
Tiedekunnassa ei ollut ennen vuotta 1736 käytössä pääsykokeita ja ne tulivat käyttöön vasta 61 vuotta teologisen tiedekunnan jälkeen, jossa koe otettiin käyttöön vuonna 1675. Tiedekuntaan lisättiin vuonna 1848 uudet aineet valtiotiede ja taloustiede. Samassa yhteydessä tiedekunnasta tuli nimeltään oikeus- ja valtiotieteen tiedekunta. Tiedekunta nimettiin vuonna 1970 väliaikaisesti yhteiskuntatieteiden tiedekunnaksi, mutta alkuperäinen nimi palautui käyttöön vuonna 1994, kun valtiotiede sekä taloustiede eriytettiin omaksi itsenäiseksi yhteiskuntatieteiden tiedekunnaksi.

Vuonna 1811 perustettiin silloisen Tanska-Norjan toinen oikeustieteellinen tiedekunta Norjan kuninkaallisen Frederickin yliopiston oikeustieteellinen tiedekunta, jonka opetus perustui Kööpenhaminan yliopiston oikeustieteellisen tiedekunnan opetussuunnitelmaan. Vahva yhtäläisyys tutkinnoissa säilyi pitkään. Norja vaihtoi vuonna 2007 Suomen tapaan tutkintonimikkeen maisterin tutkinnoksi Tanskan säilyttäessä perinteisen kandidaatin tutkinnon.

Tiedekunnan tunnus sisältää latinaksi tekstin "*Sigillum Facultatis Iuridicæ Universitatis Hafniensis*", joka tarkoittaa Kööpenhaminan yliopiston oikeustieteellisen tiedekunnan sinettiä. Teksti on kirjoitettu ympyrän muotoon tunnuksessa olevan lohikäärmeen ympärille, jonka yläpuolella on valtikka ja miekka. Lohikäärme symboloi taistelua pahuutta vastaan, kun taas valtikka on valtion valtaa ja miekka oikeutta. Tunnus perustuu Tanskan kuninkaan vuonna 1531 tiedekunnalle antamaan sinettiin.

Tutkinnot
---------

Tiedekunnassa voi suorittaa oikeustieteiden kandidaatin tutkinnon (cand.jur.), joka pätevöittää lakimiesammatteihin (mm. asianajaja ja tuomari). Lisäksi tiedekunnassa on mahdollista väitellä oikeustieteen tohtoriksi.

Tiedekunta opettaa myös kansainvälistä maisteriohjelmaa (LL.M.), joka keskittyy energiaoikeuteen. Tutkinto-ohjelmien ohella tiedekunta tarjoaa ammatillista jatkokoulutusta mm. konfliktien sovittelussa sekä kriminologiassa.

Tutkimus
--------

Kööpenhaminan yliopisto on kansainvälisesti tunnustettu tiedekorkeakoulu. Tiedekunnassa on useita eri tutkimuskeskuksia kuten:

* Kansainvälisten tuomioistuinten tutkimuskeskus (iCourts)
* Julkisen sääntelyn ja hallinnon tutkimuskeskus (CORA)
* Tieto- ja innovaatio-oikeuden tutkimuskeskus (CIIR)
* Kansainvälisen oikeuden tutkimuskeskus (CILJ)
* Talous- ja eurooppaoikeuden tutkimuskeskus (CESEL)

Katso myös
----------

* Kööpenhaminan yliopisto
* Oikeustieteelliset tutkinnot Pohjoismaissa

Lähteet
-------

1. 1 2  Det Juridiske Fakultet: Kort om Det Juridiske Fakultet *jura.ku.dk*.  17.3.2005. Viitattu 15.1.2022. (tanskaksi)
2. ↑  Københavns Universitet: Fakulteter *om.ku.dk*.  30.11.2007. Viitattu 16.1.2022. (tanskaksi)
3. 1 2 3 4 5 6 7 8  Tamm, Dittev: *Juraen på Københavns universitet 1479-2005*. Jurist- og Økonomiforbudets Forlag, 2005.
4. ↑  Københavns Universitet: Jura - Uddannelser - Det Juridiske Fakultet *jura.ku.dk*.  17.3.2008. Viitattu 15.1.2022. (tanskaksi)
5. 1 2  ShanghaiRanking: Academic Ranking of World Universities *shanghairanking.com*. Viitattu 15.1.2022. (englanniksi)
6. ↑  Det Juridiske Fakultet: Ledelse *jura.ku.dk*.  17.3.2005. Viitattu 15.1.2022. (tanskaksi)
7. ↑  Københavns Universitet: Biblioteker *universitetshistorie.ku.dk*.  28.9.2009. Viitattu 15.1.2022. (tanskaksi)
8. ↑  Stockholm Institute for Scandianvian Law: Law Libraries in Denmark *scandinavianlaw.se*.  15.1.2022. Viitattu 15.1.2022. (englanniksi)
9. ↑  Christiansen, Dennis & Rasmussen, Anne Lærke: Her er din guide til Søndre Campus - bedre kendt som KUA *University Post*.  4.9.2018. Viitattu 15.1.2022. (tanskaksi)
10. ↑  Advokatforeningen: Høring om endring i forskrift om krav til mastergrad – Bachelor og master i rettsvitenskap 3+2 *regjeringen.no*.  25-06-2015. Viitattu 15-01-2022.
11. ↑  Studieinformation og- vejledning: Faglig profil og job - Kandidat i jura *studier.ku.dk*.  14.6.2012. Viitattu 15.1.2022. (tanskaksi)
12. ↑  Det Juridiske Fakultet: Master- og diplomuddannelser *jura.ku.dk*.  12.5.2020. Viitattu 15.1.2022. (tanskaksi)
13. ↑  Det Juridiske Fakultet  
Efteruddannelse: Master- og diplomuddannelser *jura.ku.dk*.  12.5.2020. Viitattu 3.4.2023. (tanskaksi)
14. ↑  Københavns Universitet: Forskningscentre på KU *forskning.ku.dk*.  28.5.2019. Viitattu 15.1.2022. (tanskaksi)

Aiheesta muualla
----------------

* Tiedekunnan sivut